কানে মোবাইল। হাত ছিল চলন্ত বাসের জানালার বাইরে। আচমকা সেই বাসের পাশেই লরির ধাক্কা। তাতেই হাত কাটা গেল কলেজ পড়ুয়া শ্রাবণী নায়েকের(১৯)। বৃহস্পতিবার সকাল ১০টা নাগাদ এই ঘটনাটি ঘটেছে বর্ধমান-আরামবাগ রুটের মোগলমারী এবং সেহারাবাজারের মধ্যে। 
প্রত্যক্ষদর্শীরা জানিয়েছেন, কাটা হাত-সহ শ্রাবণীকে পুলিশ বর্ধমান মেডিক্যাল কলেজে নিয়ে যায়। সেখান থেকে ‘রেফার’ করা হয় কলকাতায়। শ্রাবণীকে নিয়ে তাঁর পরিবারের সদস্যেরা রওনা হন কলকাতার উদ্দেশে। শ্রাবণীর কাকা কার্তিক জানান, চিকিত্সকদের পরামর্শে কাটা হাতের অংশ বরফ দিয়ে সংরক্ষণ করে কলকাতায় পাঠানো হয়েছে। প্রথমে সল্টলেকের একটি বেসরকারি হাসপাতালে নিয়ে গেলে সেখানে জানানো হয়, অস্ত্রোপচার সম্ভব নয়। এরপর মেয়েকে নিয়ে একবালপুরের একটি বেসরকারি হাসপাতালে যান শ্রাবণীর বাবা সত্যনারায়ণ এবং মা সরস্বতী নায়েক-সহ আত্মীয়েরা। প্লাস্টিক সার্জেন অনুপম গোলাসের নেতৃত্বে এদিন রাত পর্যন্ত চলে অস্ত্রোপচার। অনুপম বলেন, ‘‘রাত ৯টা নাগাদ অস্ত্রোপচার শেষ হয়েছে। জোড়া লাগানো হয়েছে হাত। অস্ত্রোপচার কতটা সফল, তা কয়েকদিন পরে বোঝা যাবে।’’
এদিন সকাল ৯টা নাগাদ একলক্ষীর বাড়ি থেকে বেরিয়ে কলেজ যাচ্ছিলেন শ্রাবণী। বাসে তাঁর অন্য তিন বান্ধবীও ছিলেন। শ্রাবণীর পিছনের আসনেই বসেছিলেন বীরভূমের সাঁইথিয়ার বঁড়শিয়া গ্রামের বাসিন্দা ইমানুল ইসলাম। শ্রাবণীকে বাঁচাতে গিয়ে আহত হয়েছেন তিনিও। তাঁকে ভর্তি করানো হয়েছে বর্ধমান মেডিক্যাল হাসপাতালে। সেই হাসপাতালের বিছানায় শুয়ে তিনি জানান, হঠাত্ই একটি লরি বাসের গা-ঘেঁষে ধাক্কা মারে। চলন্ত লরির হুকে শ্রাবণীর ডান হাত আটকে যাওয়ায় তাঁর দেহও বাসের বাইরে বেরিয়ে যাচ্ছিল। সে সময় পিছনের আসন থেকে ওই তরুণীকে আঁকড়ে ধরে বাঁচানোর চেষ্টা করেন ইমানুল। তবুও ওই তরুণীর হাত কেটে যায়। ভেঙে যায় ইমানুলের হাতও। 
এ ধরনের ঘটনা এই প্রথম নয়। ২০০৯ সালের ২৫ অগস্ট সকালে বেহালা থেকে হাওড়াগামী একটি মিনিবাসের সঙ্গে পৈলান থেকে হাওড়াগামী একটি বেসরকারি বাসের রেষারেষি হচ্ছিল ডাফরিন রোডে। হঠাত্‌ই দু’টি বাসের মধ্যে পাশাপাশি ধাক্কা লাগে। যার জেরে মিনিবাসের জানলার পাশে বসে থাকা যাত্রী বরুণ চক্রবর্তী, তাঁর স্ত্রী জয়শ্রী চক্রবর্তী ও গুয়াহাটির বাসিন্দা আশিস পালের হাত কাটা পড়ে।